ശ്രീനഗര്‍: കശ്മീരിലെ പ്രതിഷേധക്കാരുടെ കല്ലേറില്‍നിന്നു രക്ഷപ്പെടാന്‍ സൈന്യം ജീപ്പിനു മുന്നില്‍ മനുഷ്യകവചമാക്കിയ യുവാവ് സംഭവം വെളിപ്പെടുത്തി രംഗത്തെത്തി. തന്നെ അഞ്ചു മണിക്കൂറോളം ജീപ്പിനുമുന്നില്‍ കെട്ടിവെച്ച് നിരവധി ഗ്രാമങ്ങളിലൂടെ സഞ്ചരിച്ചതായി ഇയാള്‍ അന്വേഷണോദ്യോഗസ്ഥരോട് വെളിപ്പെടുത്തി.

ഫാറൂഖ് അഹമ്മദ് ദാര്‍ എന്ന 26കാരനാണ് തന്റെ സ്വത്വം വെളിപ്പെടുത്തി രംഗത്തെത്തിയിരിക്കുന്നത്. താന്‍ ഒരു തയ്യല്‍ക്കാരനാണെന്നും സൈന്യത്തിനു നേരെ കല്ലെറിഞ്ഞിട്ടില്ലെന്നും ഇയാള്‍ പറഞ്ഞു. ഖാഗ് തെഹ്‌സിനിലെ സീതാഹരണ്‍ ഗ്രാമവാസിയാണ് ഇയാളെന്ന് സംഭവത്തെക്കുറിച്ച് അന്വേഷിക്കുന്ന പോലീസ് ഉദ്യോഗസ്ഥര്‍ വ്യക്തമാക്കി.

വോട്ട് ചെയ്തതിനു ശേഷം സഹോദരിയുടെ വീട്ടിലേയ്ക്ക് പോകുമ്പോഴാണ് ഇയാളെ സൈന്യം പിടികൂടിയത്. കല്ലേറ് നടത്തിയതായി ആരോപിച്ചാണ് തന്നെ സൈന്യം പിടികൂടിയത്. സൈന്യം ക്രൂരമായി മര്‍ദ്ദിച്ചു. പിന്നീട് ജീപ്പിനു മുന്നില്‍ കെട്ടിയിട്ടു. 10-12 ഗ്രാമങ്ങളിലൂടെ ജീപ്പില്‍ സഞ്ചരിച്ചതായും ഇയാള്‍ പറഞ്ഞു. തന്റെ നെഞ്ചില്‍ എന്തോ എഴുതിയ കടലാസ് ഒട്ടിച്ചിരുന്നു. ഗ്രാമവാസികളായ ചില സ്ത്രീകള്‍ തന്നെ രക്ഷിക്കാന്‍ മുന്നോട്ടുവന്നെങ്കിലും സൈനികര്‍ അവരെ ചവിട്ടി ഓടിക്കുകയായിരുന്നു.

അസുഖ ബാധിതയായ 75കാരിയായ മാതാവിനോടൊപ്പമാണ് താന്‍ താമസിക്കുന്നത്. പ്രതിഷേധക്കാരില്‍ പെട്ട ആളല്ല താനെന്നും ഇയാള്‍ പറഞ്ഞു. താന്‍ ഇപ്പോഴു ജീവിച്ചിരിക്കുന്നത് അത്ഭുതമാണ്. ദരിദ്രനായ തനിക്ക് എന്തും സംഭവിക്കാം. പേടിച്ചിട്ടാണ് പരാതി നല്‍കാതിരുന്നതെന്നും ഫാറൂഖ് അഹമ്മദ് പറഞ്ഞു.

കശ്മീരിലെ ബല്‍ഗാം ജില്ലയില്‍ പ്രതിഷേധക്കാരുടെ കല്ലേറില്‍നിന്ന് രക്ഷപ്പെടാന്‍ സൈന്യം യുവാവിനെ ജീപ്പിനു മുന്നില്‍ ബന്ധിച്ച് സഞ്ചരിക്കുന്നതിന്റെ വീഡിയോ കഴിഞ്ഞ ദിവസമാണ് സമൂഹ മാധ്യമങ്ങളില്‍ പ്രചരിച്ചത്. ഏപ്രില്‍ ഒമ്പതിന് ശ്രീനഗര്‍ ലോക്സഭാ ഉപതിരഞ്ഞെടുപ്പ് ദിവസമായിരുന്നു സംഭവം.

സംഭവത്തിന്റെ വിഡിയോ പുറത്തായതോടെ വിമര്‍ശനവുമായി നിരവധി പ്രമുഖര്‍ രംഗത്തെത്തി. മുന്‍ കശ്മീര്‍ മുഖ്യമന്ത്രി ഒമര്‍ അബ്ദുള്ള സംഭവത്തെ ശക്തമായി വിമര്‍ശിച്ചു. ട്വിറ്ററിലൂടെയാണ് അദ്ദേഹം പ്രതികരിച്ചത്. കല്ലേറില്‍ നിന്ന് രക്ഷപെടാനാണോ സൈന്യം യുവാവിനെ ജീപ്പിന് മുന്നില്‍ കെട്ടിയിട്ടതെന്ന് അദ്ദേഹം ചോദിച്ചു. സംഭവം ഞെട്ടിപ്പിക്കുന്നതാണെന്നും സംഭവത്തില്‍ അന്വേഷണം വേണമെന്നും അദ്ദേഹം ആവശ്യപ്പെട്ടു.

എന്നാല്‍ കല്ലുകളുമായി ആക്രമിക്കാനെത്തിയ ഒരു സംഘത്തില്‍ നിന്ന് തിരഞ്ഞെടുപ്പ് ജോലിക്ക് നിയോഗിക്കപ്പെട്ട ഉദ്യോഗസ്ഥരെ രക്ഷപെടുത്തുന്ന ദൃശ്യങ്ങളാണിതെന്ന് സൈന്യം പ്രതികരിച്ചു. അക്രമികളില്‍ നിന്ന് രക്ഷനേടാനായാണ് യുവാവിനെ കവചമായി ഉപയോഗിച്ചതെന്നും ഇയാള്‍ സുരക്ഷിതനാണെന്നും സൈന്യം വ്യക്തമാക്കിയിരുന്നു. വീഡിയോയ്‌ക്കെതിരെ വിമര്‍ശനം ശക്തമായതിനെ തുടര്‍ന്ന് മുഖ്യമന്ത്രി മെഹ്ബൂബ മുഫ്തി പോലീസിനോട് റിപ്പോര്‍ട്ട് ആവശ്യപ്പെട്ടിരുന്നു.

ശ്രീനഗര്‍ ലോക്സഭാ ഉപതിരഞ്ഞെടുപ്പിനോടനുബന്ധിച്ച് സൈന്യത്തിനു നേരെ വ്യാപകമായ ആക്രമണങ്ങള്‍ നടന്നതായി റിപ്പോര്‍ട്ടുണ്ടായിരുന്നു. ഇതുമായി ബന്ധപ്പെട്ട നിരവധി വീഡിയോകള്‍ സോഷ്യല്‍ മീഡിയയില്‍ പ്രചരിക്കുന്നുണ്ട്. സൈന്യത്തിന് നേരെ ജനങ്ങള്‍ കല്ലെറിയുന്നതുള്‍പ്പെടെയുള്ള ദൃശ്യങ്ങള്‍ ഇക്കൂട്ടത്തിലുണ്ട്.

Here's the video as well. A warning can be heard saying stone pelters will meet this fate. This requires an urgent inquiry & follow up NOW!! pic.twitter.com/qj1rnCVazn